CELEX: 32014R1263
Language: ro
Date: 2014-11-26 00:00:00
Title: Regulamentul delegat (UE) nr. 1263/2014 al Comisiei din 26 noiembrie 2014 de stabilire a unui ajutor cu caracter temporar și excepțional pentru producătorii de lapte din Estonia, Letonia și Lituania

27.11.2014   
            
            
               RO
            
            
               Jurnalul Oficial al Uniunii Europene
            
            
               L 341/3
            
         REGULAMENTUL DELEGAT (UE) NR. 1263/2014 AL COMISIEI
   din 26 noiembrie 2014
   de stabilire a unui ajutor cu caracter temporar și excepțional pentru producătorii de lapte din Estonia, Letonia și Lituania
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 219 alineatul (1) coroborat cu articolul 228,
   întrucât:
   
               (1)
            
            
               La data de 7 august 2014, guvernul rus a introdus o interdicție asupra importurilor din Uniune către Rusia de anumite produse, inclusiv produsele lactate. Interdicția a afectat în mod special sectorul laptelui și pe cel al produselor lactate din Estonia, Letonia și Lituania, care sunt deosebit de dependente de exporturile către Rusia. În 2013, aceste trei state membre au exportat către Rusia peste 15 % din producția lor de lapte, exporturile reprezentând peste 60 % din totalul exporturilor de produse lactate către țări terțe.
            
         
               (2)
            
            
               Prețurile laptelui la producător au scăzut brusc în Estonia, Letonia și Lituania în august și septembrie, în timp ce media Uniunii a rămas relativ stabilă. În comparație cu anul trecut, prețurile laptelui la producător în luna septembrie au fost cu 26 %-27 % mai scăzute în Estonia și Letonia și cu 33 % mai scăzute în Lituania, în timp ce media Uniunii este doar cu aproximativ 5 % mai scăzută. Prețurile laptelui în cele trei țări baltice membre ale UE sunt cele mai apropiate de nivelurile de intervenție în Uniune.
            
         
               (3)
            
            
               Scăderea prețurilor laptelui la producător până la niveluri nesustenabile pune în pericol sectorul producției de lactate în cele trei state membre baltice, care, în 2014, erau în curs de construire a unei poziții de piață durabile. În plus, produsele lactate fabricate în statele membre baltice erau în mare parte dependente de necesitățile și gusturile pieței ruse. Este nevoie de timp pentru ca sectorul să găsească noi debușeuri comerciale sau să-și adapteze producția la produse noi care ar putea satisface cererea.
            
         
               (4)
            
            
               Sectorul laptelui și al produselor lactate în cele trei țări baltice membre ale UE este în mare parte orientat către alte produse decât untul și laptele praf degresat și, prin urmare, aceste produse nu sunt reglementate de intervenția publică și de ajutorul pentru depozitarea privată.
            
         
               (5)
            
            
               Prin urmare, în vederea abordării în mod eficient și eficace a perturbărilor actuale ale pieței cauzate de o scădere semnificativă a prețului, este oportun să se acorde ajutor pentru cele trei state membre baltice sub forma unui pachet financiar unic destinat sprijinirii producătorilor de lapte care sunt afectați de interdicția la import impusă de Rusia și care se confruntă, prin urmare, cu probleme de lichidități.
            
         
               (6)
            
            
               Pachetul financiar pentru fiecare stat membru trebuie să se calculeze pe baza producției de lapte din perioada 2013-2014 din cadrul cotelor naționale. Pentru a asigura direcționarea sprijinului către producătorii afectați de interdicție, ținând seama în același timp de resursele bugetare limitate, statele membre în cauză trebuie să distribuie sumele naționale pe baza unor criterii obiective și într-un mod nediscriminatoriu, astfel încât să se evite distorsionarea pieței și denaturarea concurenței.
            
         
               (7)
            
            
               Având în vedere că pachetul financiar alocat fiecărui stat membru în cauză va compensa doar o parte limitată din pierderile reale suferite de producători, statelor membre în cauză ar trebui să li se permită să ofere sprijin suplimentar producătorilor de lapte, în aceleași condiții de obiectivitate, non-discriminare și evitarea denaturării concurenței.
            
         
               (8)
            
            
               Întrucât pachetul financiar pentru fiecare stat membru în cauză este stabilit în euro, este necesar, pentru a se asigura o aplicare uniformă și simultană, să se stabilească o dată pentru conversia sumei alocate Lituaniei în moneda sa națională. Prin urmare, este necesar să se determine faptul generator al cursului de schimb, în conformitate cu articolul 106 din Regulamentul (UE) nr. 1306/2013. Având în vedere principiul menționat la articolul 106 alineatul (2) litera (b) din Regulamentul (UE) nr. 1306/2013 și criteriile prevăzute la articolul 106 alineatul (5) litera (c) din regulamentul menționat, faptul generator ar trebui să fie data intrării în vigoare a prezentului regulament.
            
         
               (9)
            
            
               Ajutorul prevăzut în prezentul regulament ar trebui să fie acordat ca o măsură de sprijinire a piețelor agricole în conformitate cu articolul 4 alineatul (1) litera (a) din Regulamentul (UE) nr. 1306/2013.
            
         
               (10)
            
            
               Din motive bugetare, Uniunea ar trebui să finanțeze cheltuielile suportate de statele membre în cauză în legătură cu ajutorul destinat producătorilor de lapte numai dacă aceste plăți se efectuează până la un anumit termen limită.
            
         
               (11)
            
            
               Pentru a asigura atât transparența, cât și monitorizarea și administrarea corespunzătoare a sumelor puse la dispoziția lor, statele membre trebuie să comunice Comisiei criteriile obiective folosite pentru determinarea metodelor de acordare a ajutorului și măsurile luate pentru a evita denaturarea concurenței.
            
         
               (12)
            
            
               Pentru ca producătorii de lapte să primească ajutorul în cel mai scurt timp posibil, trebuie să se permită statelor membre în cauză să pună în aplicare prezentul regulament fără întârziere. Prin urmare, prezentul regulament intră în vigoare în a treia zi de la data publicării,
            
         ADOPTĂ PREZENTUL REGULAMENT:
   Articolul 1
   (1)   Uniunea pune la dispoziția Estoniei, Letoniei și Lituaniei un ajutor în cuantum total de 28 661 259 EUR, pentru a oferi sprijin specific producătorilor de lapte afectați de interdicția la import impusă de Rusia produselor din Uniune.
   Estonia, Letonia și Lituania utilizează sumele pe care le au la dispoziție astfel cum figurează în anexă, pe baza unor criterii obiective și nediscriminatorii, cu condiția ca plățile care rezultă să nu provoace denaturarea concurenței. În acest sens, statele membre în cauză iau în considerare amploarea efectelor pe care interdicția la import impusă de Rusia o are asupra producătorilor în cauză.
   Estonia, Letonia și Lituania efectuează plățile respective până la data de 30 aprilie 2015, cel târziu.
   (2)   În ceea ce privește Lituania, faptul generator al cursului de schimb pentru sumele stabilite în anexă este data intrării în vigoare a prezentului regulament.
   Articolul 2
   Estonia, Letonia și Lituania pot oferi sprijin suplimentar producătorilor de lapte care beneficiază de ajutorul menționat la articolul 1, până la un maximum egal cu suma care revine fiecărui stat, astfel cum este stabilită în anexă, și în aceleași condiții de obiectivitate, non-discriminare și evitarea denaturării concurenței.
   Estonia, Letonia și Lituania plătesc sprijinul suplimentar până la data de 30 aprilie 2015, cel târziu.
   Articolul 3
   Estonia, Letonia și Lituania informează Comisia cu privire la următoarele:
   
               (a)
            
            
               fără întârziere și cel târziu până la data de 31 martie 2015, criteriile obiective utilizate pentru determinarea metodelor de acordare a sprijinului specific și măsurile luate pentru a evita denaturarea concurenței;
            
         
               (b)
            
            
               cel târziu până la 30 iunie 2015, sumele totale plătite și numărul și tipul beneficiarilor.
            
         Articolul 4
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 26 noiembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      ANEXĂ
      
                  Stat membru
               
               
                  Milioane EUR
               
            
                  Estonia
               
               
                  6,868253
               
            
                  Letonia
               
               
                  7,720114
               
            
                  Lituania
               
               
                  14,072892